Luis López-Dóriga

Luis López-Dóriga Meseguer  foi un sacerdote, teólogu, filósofu, sociólogu y políticu asturianu, sobrín del arzobispu de Granada José Meseguer y Costa y tíu del periodista Joaquín López-Dóriga.

 Biografía 
Yera fíu d'Hilaria Meseguer Costa, de Vinaròs, y del médicu municipal López-Dóriga, del que pronto quedó güérfanu. La madre yera hermana del clérigu José Meseguer y Costa, qu'en 1905 foi nomáu arzobispu de Granada en sustitución de José Moreno Mazón. A Granada acompañó Luis al so tíu a los 20 años como «familiar» o persona de confianza, y foi desempeñando otros cargos y destinos na archidiócesis, llegando inclusive a profesor del Seminariu y vicecanciller de la so Universidá Pontificia. Estudió teoloxía y foi ordenáu sacerdote en 1908, siendo nomáu canónigu de la Catedral de Granada pol so tíu. Viaxó per Europa, onde realizó estudios de socioloxía n'Alemaña, llegando a dominar el francés, inglés, italianu, portugués, llatín y catalán. Yera doctor en filosofía, teoloxía y dambos derechos, maestru nacional, académicu de Belles Artes y profesor de socioloxía na Universidá Pontificia de Granada.

Creó centros obreros y el diariu La Gaceta del Sur. Tres la muerte del so tíu y principal sofitu'l 9 d'avientu de 1920, foi sustituyíu en 1921 pol obispu d'Almería Vicente Casanova y Marzol, quien dende entós vetó toles sos iniciatives. Manuel Azaña atraxo a López-Dóriga a la política. En 1922, apoyó a los obreros de la lletricidá y del gas en fuelga y a los tipógrafos de Gaceta del Sur, diariu católicu nel que exercía como conseyeru delegáu. D'esta forma perdió la confianza del cardenal Casanova, anque llegó a ser deán de la catedral gracies a la influyencia del duque de San Pedro de Galatino. En 1929 apoyó la creación del muséu de la Catedral de Granada.

Durante la II República foi diputáu en Cortes pol Partíu Republicanu Radical Socialista (PRRS) ente 1931 y 1933, fechu insólitu y complicáu pa un sacerdote destacáu, lo que-y valió penalidaes y sanciones canóniques por apoyar, a la so manera, diverses lleis que nun coincidíen col sentir y enseñances de la Ilesia: defendió col so votu la separación Ilesia-Estáu y el divorciu, lo que-y costó ser suspendíu a divinis, la perda del so cargu canónicu (1931) y la escomunión (1933). Tres dexar les Cortes, fizo oposición pa maestru na Escuela Normal de Granada. Una maestra, Josefina Roca-Fava, enamoróse d'él y casáronse; sobre ello escribió la escritora Stella Manaut. Durante la guerra civil pasó de Madrid a Valencia y ayudó a munches persones como cónsul honorariu en Perpignan (Francia) antes d'exiliase a Veracruz (Méxicu) y dempués a Méxicu capital.Los curas republicanos que Franco asesinó y que la Iglesia quiere condenar al olvido

En 1947, López-Dóriga, a pesar de tar escomulgáu, fiel a los sos principios católicos, dirixóse a Balbino Santos Olivera, arzobispu de Granada, pidiéndo-y permisu pa regresar. L'arzobispu perdonólu, pero negó-y el permisu.Morillas Brandy, J. Antonio (2002), Luis López-Dóriga, el Deán republicano de Granada. Ed. Comares, ISBN 9788484445371, p. 143. Luis López-Dóriga siguió viviendo en Ciudad de Méxicu, domiciliáu a principios de los años sesenta na cai Villalongin númberu 46, departamentu 7, hasta'l so fallecimientu en 1965 a los 80 años d'edá.Leandro Álvarez Rey (2009), Los diputados por Andalucía de la Segunda República, 1931-1939, diccionariu biográficu, Tomu 2, Centro de Estudios Andaluces (ed.), p. 372.

 Referencies 

 Enllaces esternos 

Categoría:Políticos y polítiques d'Asturies
Categoría:Diputaos y diputaes d'España
Categoría:Profesores d'Asturies
Categoría:Maestros y maestres de la Segunda República Española
Categoría:Sociólogos y sociólogues d'Asturies
Categoría:Persones d'Uviéu